Rozhodnutie Komisie
z 15. februára 2001,
ktorým sa mení a dopĺňa rozhodnutie 97/252/ES navrhujúce dočasný zoznam prevádzkarní tretích krajín, z ktorých členské štáty povoľujú dovozy mlieka a mliečnych výrobkov určených na spotrebu ľuďmi
(oznámené v rámci dokumentu číslo C(2001) 378)
(Text s významom pre EHP)
(2001/177/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 95/408/ES z 22. júna 1995 o podmienkach navrhovania na prechodný čas dočasného zoznamu prevádzkarní tretích krajín, z ktorých sú členské štáty oprávnené dovážať niektoré výrobky živočíšneho pôvodu, produkty rybolovu alebo živé dvojchlopňové mäkkýše [1], ktoré bolo naposledy zmenené a doplnené rozhodnutím Rady 98/603/ES [2], najmä na jeho článok 5,
keďže:
(1) Rozhodnutie Komisie 95/340/ES [3], naposledy zmenené a doplnené rozhodnutím 96/584/ES [4], navrhuje zoznam nečlenských krajín, z ktorých členské štáty povoľujú dovozy mlieka a mliečnych výrobkov.
(2) Zdravotné a veterinárne dovozné podmienky a certifikačné požiadavky na dovozy mlieka a mliečnych výrobkov určených na ľudskú spotrebu z krajín uvedených v tomto zozname boli stanovené v rozhodnutiach Komisie 95/342/ES [5]resp. 95/343/ES [6], naposledy zmenené a doplnené rozhodnutím 97/115/ES [7].
(3) Komisia obdržala od niektorých nečlenských krajín zoznam prevádzkarní so zárukami, že v plnom rozsahu spĺňajú zdravotné požiadavky spoločenstva a že v prípade, keby to tak nebolo, ich exportné činnosti smerom k Európskemu spoločenstvu budú pozastavené.
(4) Komisia obdržala od niektorých nečlenských krajín príslušný plán a program monitoringu rezíduí na mlieko a mliečne výrobky určené na ľudskú spotrebu, ako to vyžaduje smernica 96/23/ES [8].
(5) Rozhodnutie Komisie 97/252/ES [9], naposledy zmenené a doplnené rozhodnutím 1999/52/ES [10], navrhlo dočasný zoznam prevádzkarní nečlenských krajín, z ktorých členské štáty povoľujú dovozy mlieka a mliečnych výrobkov určených na spotrebu ľuďmi.
(6) Niektoré nečlenské krajiny informovali o zmenách v zozname prevádzkarní uvedených v rozhodnutí 97/252/ES a poskytli Komisii uspokojivé záruky, že spĺňajú relevantné zdravotné požiadavky spoločenstva na vývozy do spoločenstva.
(7) Členské štáty boli informované o týchto zmenách postupom uvedeným v článku 5 rozhodnutia 95/408/ES.
(8) Potravinový a veterinárny úrad vykonal inšpekcie vo väčšine krajín vyskytujúcich sa v týchto zoznamoch a navštívil reprezentatívnu vzorku prevádzkarní, aby sa presvedčil, či spĺňajú požiadavky spoločenstva a či sú v platnosti záruky poskytnuté príslušnými orgánmi.
(9) Podľa článku 2 odseku 4 rozhodnutia 95/408/ES tie prevádzkarne nečlenských krajín, v ktorých Komisia neuskutočnila kontroly na mieste, ale ktoré spĺňajú všetky ostatné podmienky článku 2 odseku 1, môžu byť uvedené v zozname, no dovozy z týchto prevádzkarní nemajú nárok na znížené fyzické kontroly.
(10) Podľa článku 5 odseku 4 rozhodnutia 95/408/ES Komisia pravidelne prijíma rozhodnutia nevyhnutné na aktualizáciu zoznamu prevádzkarní a zverejňuje ich v Úradnom vestníku Európskych spoločenstiev.
(11) Opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Príloha k rozhodnutiu 97/252/ES sa nahrádza prílohou k tomuto rozhodnutiu.
Článok 2
Toto rozhodnutie je adresované členským štátom.
V Bruseli 15. februára 2001